b'\n_START_ARTICLE_\nMonica Bellucci\n_START_SECTION_\n\xc5\xbdivotopis\n_START_PARAGRAPH_\nMonica Bellucci po\xc4\x8dela je karijeru kao model s nepunih 16 godina. Iako je imala ambiciju biti pravnica, pa je na Sveu\xc4\x8dili\xc5\xa1tu u Perugiji i upisala studij prava, odlu\xc4\x8dila je potpuno se posvetiti karijeri modela te, kasnije, glumice. Godine 1988. potpisala je za poznatu milansku modnu ku\xc4\x87u Elite Model. Monica je ubrzo dobila brojne poslove u modnim centrima Parizu i New Yorku_NEWLINE_Te iste, 1989. godine Bellucci je po\xc4\x8dela uzimati satove glume, a prva zamjetnija uloga bila joj je 1992. u filmu Bram Stoker\'s Dracula gdje je glumila jednu od tri Drakuline vampirske nevjeste. No svjetsku slavu je stekla tek glavnom ulogom u talijanskom filmu Mal\xc3\xa8na iz 2000. godine. Film je govorio o \xc5\xbeeni talijanskog vojnika u Drugom svjetskom ratu, koja postaje predmetom ogovaranja u maloj sredini. Redale su se uloge u me\xc4\x91unarodnim projektima, od kojih su komercijalno najuspje\xc5\xa1niji bili drugi i tre\xc4\x87i nastavak filmskog serijala The Matrix redatelja Wachowski. Posebnu pa\xc5\xbenju javnosti Monica Bellucci je privukla 2004. ulogom Marije Magdalene u kontroverznoj Pasiji redatelja Mela Gibsona. Zahtjevnom ulogom biblijske gre\xc5\xa1nice poprili\xc4\x8dno se odmakla od svog seksipilnog imagea, a brojni su filmski kriti\xc4\x8dari hvalili njenu izra\xc5\xbeajnu glumu na aramejskom jeziku._NEWLINE_Monica je bila udata za francuskog glumca Vincenta Cassela s kojim ima dvije k\xc4\x87eri po imenu Deva, ro\xc4\x91enu 2004. godine, i L\xc3\xa9onie ro\xc4\x91enu 2010.. Bellucci i Cassel su se u kolovozu 2013. godine rastali. Od kraja 2017. Monica Bellucci je u vezi s 18 godina mla\xc4\x91im francuskim umjetnikom Nicolasom Lefebvreom.\n_START_SECTION_\nSeks simbol\n_START_PARAGRAPH_\nRijetka kombinacija savr\xc5\xa1enog lica i zamamnog tijela Monici Bellucci je priskrbila titulu seks simbola; op\xc4\x87enito se smatra jednom od najljep\xc5\xa1ih \xc5\xbeivu\xc4\x87ih \xc5\xbeena. Brojni \xc4\x8dasopisi za mu\xc5\xa1karce je redovito svrstavaju u sam vrh svojih izbora ljepote i seksipila. Sama Monica o svojem izgledu u interviewu BBC-ju ka\xc5\xbee sljede\xc4\x87e: "Ljepota je hendikep ako si glup, a ne ako si inteligentan i zna\xc5\xa1 je iskoristiti. Osje\xc4\x87am se dobro i ugodno u svom tijelu, ali ne zbog toga \xc5\xa1to sam lijepa. Poznajem mnoge lijepe ljude i njihovi \xc5\xbeivoti su jednostavno u\xc5\xbeasni. Jako su nesigurni u sebe... Sretna sam \xc5\xa1to sam voljena i \xc5\xa1to imam divnu obitelj."'